Auto baten jabeak 19 urteko semeari utzi zion ibilgailua, eta hark istripu bat izan zuen eta kalteak eragin zizkion. Arrisku guztirako asegurua zuen autoak, eta gastu guztiak ordain zitzala eskatu zioten aseguruari, baina uko egin zion. Honako hau esaten zuen polizak: "Aseguru-hartzaileak adierazten du autoa ez duela gidatuko 25 urtez azpiko inork eta/edo gida-baimenarekin bi urte baino gutxiago daramatzan inork". Ciudad Realeko Probintzia Auzitegiaren iritziz, bidezkoa zen aseguru-etxeak kalte-ordain partzial bat ematea (2013ko urriaren 3koa da epaia). Semeak noizean behin erabiltzeak areagotu egiten zuen arriskua eta, ondorioz, prima garestitu egingo zatekeen; gainera, aseguru-konpainiari ez zioten deus jakinarazi. Auzitegiaren iritziz, Kontratuari buruzko Legeak esaten duena ezarri behar zen kasu horretan: aseguru-hartzaileak arriskua handitu dela jakinarazi aurretik gertatzen bada istripua, aseguruaren zerbitzua murriztu egingo da, adostutako primaren eta arrisku handiagokoari egokituko litzaiokeenaren artean egongo litzatekeen aldearen proportzio berean murriztu ere. Hortaz, 3.362 euroko zigorra ezartzen du, ibilgailuaren hondakinak aseguru-etxearen esku utziz gero, eta 1.502 eurokoa hondakin horiek aseguru-hartzailearen esku geratuz gero.